AARHUS: Fiskerimiljøet har de sidste mange år været aftagende på Aarhus Havn, men fisk og liv er der stadig masser af på den del, der kaldes fiskerihavnen. Blandt andet holder to af landets ældste fiskehandlere til her, og desuden en surfskole, et fiskeeksportfirma samt tre restauranter.

Nu er endnu et spisested på vej, og den har både det maritime miljø og ikke mindst fisk i højsædet. Ved slæbestedet, hvor der før lå en skibsproviantering, har en helt ny bygning set dagens lys, og i stueetagen på godt 500 kvadratmeter er restauranten Anker klar til at slå dørene op.

Niels Albertsen fra NA Ejendomsservice ejer bygningen, som Luplau & Paulsen Arkitekter har tegnet til at være en mellemting mellem et røgeri på Bornholm og et i Skagen. Restauratøren er familievirksomheden Smag & Slægt, der i forvejen står bag to andre restauranter i byen.

- Vi vil gerne honorere tankerne bag byggeriet med netop en stemning, der passer til både Bornholm og Skagen. Det vil sige en maritim restaurant med levende musik og den fedeste udendørs terrasse med åben grill, kolde drinks og gode vine. Det fortjener den fantastiske udsigt, siger Martin Schultz, der sammen med sin kone og sine forældre udgør virksomheden.